РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

Број:Службено

02. новембар 2015. године

Б е о г р а д

Б Е Л Е Ш К А

са састанка Миодрага Линте, заменика председника Одбора за дијаспору

и Србе у региону и Александра Чотрића, члана Одбора са шесточланом делегацијом пословне дијаспоре и члановима Друштва пријатељства „др Арчибалд Рајс“ из Берна

Састанак је одржан **у понедељак, 02. новембра 2015.године** у сали 3. Дома Народне скупштине са почетком у 10,15 часова.

Састанку су присуствовали представници пословне дијаспоре и чланови Друштва пријатељства „др Арчибалд Рајс“ у саставу: Звонко Јовановић, потпредседник Скупштине дијаспоре и Срба у региону, председник Друштва пријатељства; гроф Филип Пикапјетра, почасни председник Друштва; проф. др Оливије Рибо, директор Института за криминологију Универзитета у Лозани, потпредседник Друштва, Стојан Стевановић, председник Удружења српских привредника Швајцарске, власник фирме „Гастро прогрес“, члан Друштва; Ђорће Гајић, власник фирме „Гајић маркетинг“, члан Друштва и Зоран Јовановић, секретар Друштва. Шесточлана делегација је дошла у пратњи представника Министарства спољних послова у саставу: амбасадор др Љиљана Никшић, Кристина Дабић и Соња Грбић. Амбасадор др Љиљана Никшић је представила госте и дала пар уводних напомена у вези са посетом делегације Србији.

Миодраг Линта, заменик председника Одбора за дијаспору и Србе у региону је поздравио госте и дао неколико уводних реченица о законодавном оквиру и делокругу рада Одбора истичући важност узајамног односа матице према дијаспори и Србима у региону. Линта је нагласио да је међу члановима Одбора препозната жеља и настојање да односи матице са дијаспором и Србима у региону буду засновани на међусобном поштовању и уважавању. Наглашавајући да простор за подизање нивоа повезивања матице са својом дијаспором увек постоји, указао је на чињеницу да су састанци ове врсте прилика за размену мишљења и чвршће повезивање. Заменик председника Одбора је у разговору указао да је потребно на прави начин усмеравати додатне потенцијале дијаспоре, који су уско повезани са друштвеним, економским и културним развојем матице.

Шесточлана делегација пословне дијаспоре и чланови Друштва пријатељства „др Арчибалд Рајс“ су се захвалили на гостопримству и указали на неколико сегмената. Звонко Јовановић, потпредседник Скупштине дијаспоре и Срба у региону је дао пар напомена у вези са формирањем Друштва пријатељства „др Арчибалд Рајс“ и најавио да ће се у марту месецу наредне године обележити „Дани Арчибалда Рајса“ у Београду, а у мају у Лозани, Швајцарска, када се планира откривање бисте др Арчибалда Рајса. Гроф Филип Пикапјетра, почасни председник Друштва се најпре захвалио на гостопримству, а у даљем разговору подсетио да не треба понављати грешке из прошлости и указао на важност повезивања историје и културе две земље уз жељу да Србија остане чврста и јака држава. Проф. др Оливије Рибо, директор Института за криминологију Универзитета у Лозани, потпредседник Друштва је на почетку разговора рекао да као представник институције коју је основао др Арчибалд Рајс, долази са жељом да се у сарадњи две земље врше размене историјских података и чињеница у циљу свеобухватног истраживања живота и рада др Арчибалда Рајса. У нади да ће студијски, у виду научног пројекта моћи да се изучава живот и дело др Арчибалда Рајса, Рибо је изнео очекивање и наду да ће се у ту сврху пронаћи фондови и организације, који ће подржати овај пројекат. Директор Института за криминологију Универзитета у Лозани је на крају разговора упутио позив делегацији Одбора за дијаспору и Србе у региону да посети Швајцарску. Стојан Стевановић, председник Удружења српских привредника Швајцарске, власник фирме „Гастро прогрес“, члан Друштва је најпре рекао да у претходном периоду није постојала добра комуникација Удружења српских привредника из Швајцарске како са Републиком Србијом, тако и са Републиком Српском, тј. са привредним коморама у матици. Због корака који се сада предузимају у правцу оживљавања ових веза, посебно када је у питању ПКС изразио је задовољство и наду у будућу добру комуникацију дијаспоре и матице. Ђорће Гајић, власник фирме „Гајић маркетинг“, члан Друштва у разговору је указао на потребу унапређења односа дијаспоре и медија у Србији. У том смислу је истакао да емисија „Србија на вези“, која се емитује на РТС, као јавном сервису није довољна и поставио питање критеријума за давање простора у наведеној емисији неким појединцима из дијаспоре, посебно ако се има у виду да често такви појединци нису представници српских друштава или удружења Срба. С тим у вези поставио је питање ко су релевантни саговорници у матици са којима би могао да разговара у циљу добијања одговора на ова и слична питања. Гајић је на крају истакао добру сарадњу са БН телевизијом и указао на предности које ова телевизија пружа када је у питању давање програмског простора нашој дијаспори. Зоран Јовановић, секретар Друштва се захвалио на гостопримству уз очекивање добре будуће сарадње. Александар Чотрић, члан Одбора за дијаспору и Србе у региону је најпре поздравио госте и дао неколико напомена о раду Одбора, истичући да Одбор окупља народне посланике како из позиције, тако и из опозиције и да међу њима нема супротних ставова када је у питању наша дијаспора и Срби у региону. У даљем разговору Чотрић је, наводећи позитивну праксу Швајцарске, указао на важност регионализације и децентрализације. Он је, такође, нагласио позитивне ефекте образовног система у Швајцарској, као и да би Србија у погледу образовног система могла да искористи предности швајцарског образовања.

Састанак је завршен 11,30 часова.

Белешку сачинила

СЕКРЕТАР ОДБОРА

Весна Матић Вукашиновић